Appèlhof sê dan oor Oscar PistoriusOscar Pistorius. Argiefforo: Siphiwe Sibeko/Reuters/Pool Die appèlhof in Bloemfontein sal Donderdag uitspraak lewer rakende die staat se appèl teen die Paralimpiese atleet Oscar Pistorius se skuldigbevinding aan strafbare manslag. Die staat het op 3 November in die appèlhof aangevoer dat Pistorius op die ernstiger aanklag van moord skuldig bevind moet word nadat hy sy vriendin Reeva Steenkamp op 14 Februarie 2013 doodgeskiet het. Indien die appèlhof hom aan moord skuldig bevind, kan Pistorius ŉ minimumvonnis van 15 jaar opgelê word. Hy is in Oktober uit die Kgosi Mampuru II-gevangenis in Pretoria vrygelaat en dien die res van sy vonnis onder korrektiewe toesig uit in sy oom se luukse herehuis in Waterkloof. Pistorius het op 21 Oktober verlede jaar sy vonnis begin uitdien nadat hy tot vyf jaar tronkstraf gevonnis is ingevolge art. 276 (1)(i) van die Strafproseswet. Hiervolgens moes hy ŉ sesde (tien maande) van sy vonnis uitdien voordat die nasionale kommissaris van korrektiewe dienste dit kon oorweeg om sy vonnis in korrektiewe toesig om te skakel. Hy het op 21 Augustus tien maande tronkstraf uitgedien. Klik hier vir alle vorige berigte oor Oscar Pistorius op Maroela Media.